paragraph_text: Dexter svoje žrtve bira prema tzv. "Harryjevom kodu" u kojem su etičnost i organiziranost na prvom mjestu, a kojeg je osmislio njegov očuh Harry Morgan (također policajac u Miamiju) kako bi osigurao da Dextera nitko nikad ne uhvati, ali, isto tako, kako bi osigurao da Dexter ubija samo druge ubojice koji su prošli nekažnjeno od strane zakona. Harry je također učio Dextera međuljudskim odnosima unatoč njegovom mentalnom oboljenju - Harry je smatrao da je Dexter sociopat, jer je kao malo dijete svjedočio brutalnom ubojstvu svoje biološke majke Laure Moser. Do sada je Dexter u većini slučajeva (uz neke iznimke) uspješno skretao pozornost sa sebe (kao serijskog ubojice) uglavnom svojom srdačnošću i velikodušnošću, uspjevši održati površne veze s ljudima. Ipak, njegova povezanost s polusestrom Debrom Morgan, njegovom djevojkom (kasnije ženom) Ritom i njezinom djecom Astorom i Codyjem te njihovim biološkim sinom Harrisonom u potpunosti su zakomplicirali njegov dvostruki život i natjerali ga da stalno iznova preispituje svoju potrebu za ubijanjem. Upravo su događaji iz prve sezone, nakon što se prisjetio svih stvari vezanih za majčino ubojstvo, pokrenuli sporu, ali sigurnu humanizaciju Dextera koja se pojačava kako sezone prolaze. Iz epizode u epizodu Dexter proživljava cijelu paletu emocija kojih postaje tek sada, kao odrastao čovjek, svjestan.